Pertempuran Kubu Ében-Émael

Pertempuran Kubu Ében-Émael ialah pertempuran antara pasukan Belgium dan Jerman yang berlaku antara 10 Mei hingga 11 Mei 1940. Ia merupakan sebahagian daripada Pertempuran Belgium dan operasi Fall Gelb, iaitu pencerobohan Jerman ke atas Negara-Negara Pamah dan Perancis. Satu pasukan serangan yang terdiri daripada askar payung terjun Jerman, Fallschirmjäger, ditugaskan untuk menyerang dan menawan Kubu Ében-Émael, sebuah kubu Belgium yang kedudukannya strategik dan mempunyai kubu artileri yang kuat, menguasai beberapa jambatan penting di atas Terusan Albert. Jambatan-jambatan ini membawa jalan ke pedalaman Belgium dan merupakan laluan yang dirancang oleh pasukan Jerman untuk mara ke dalam negara itu.

Semasa sebahagian daripada pasukan airborne Jerman menyerang kubu tersebut dan melumpuhkan garison serta meriam-meriam di dalamnya, yang lain pula menawan tiga jambatan di atas terusan secara serentak. Selepas berjaya melumpuhkan kubu tersebut, pasukan airborne diarahkan untuk mempertahankan jambatan-jambatan itu daripada serangan balas tentera Belgium sehingga mereka bergabung dengan pasukan darat Jerman dari Tentera Darat Ke-18.

Pertempuran ini merupakan kemenangan strategik bagi pihak Jerman. Pasukan airborne mendarat di atas kubu menggunakan glider dan menggunakan bahan letupan serta penyembur api untuk melumpuhkan pertahanan luar kubu. Fallschirmjäger kemudian memasuki kubu tersebut, membunuh sebahagian anggota pertahanan dan mengepung selebihnya di bahagian bawah kubu.

Pada masa yang sama, baki pasukan serangan Jerman mendarat berhampiran tiga jambatan di atas terusan, memusnahkan beberapa kubu peninjau dan kedudukan pertahanan, serta menewaskan pasukan Belgium yang menjaga jambatan-jambatan itu. Jambatan tersebut berjaya ditawan dan diletakkan di bawah kawalan Jerman. Walaupun pasukan airborne mengalami kerugian besar dalam operasi ini, mereka berjaya mengekalkan kawalan ke atas jambatan-jambatan tersebut sehingga pasukan darat Jerman tiba. Pasukan darat kemudian membantu pasukan airborne menyerang kubu buat kali kedua dan memaksa baki garison menyerah diri. Selepas itu, pasukan Jerman dapat menggunakan dua jambatan di atas terusan tersebut untuk memintas kedudukan pertahanan Belgium dan mara ke dalam wilayah Belgium untuk membantu pencerobohan ke atas negara itu. Jambatan di Kanne telah dimusnahkan, memaksa jurutera tentera Jerman membina jambatan baharu.

Nota kaki

Rujukan
Petikan

Bibliografi









Bacaan lanjut







Pautan luar

 Eben-Emael visitor center

Category:Konflik 1940
Category:Sejarah Belgium
Category:Pertempuran
Category:Perang Dunia Kedua
Category:Unit payung terjun
Category:Sejarah Jerman 
Category:Perkubuan